बॉलीवुड में राज कपूर ने किया था इंट्रोड्यूस, 'तितली उड़ी..' गाने से बनाई थी पहचान
Indian Playback Singer Sharda Rajan Iyengar Death News - 60 और 70 के दशक की मशहूर प्लेबैक सिंगर शारदा राजन अयंगर का 86 वर्ष की उम्र में निधन हो गया है। लंबे वक्त से कैंसर से पीड़ित शारदा ने बुधवार को आखिरी सांस ली। शारदा को 1966 में रिलीज हुई राजेंद्र कुमार
60 और 70 के दशक की मशहूर प्लेबैक सिंगर शारदा राजन अयंगर का 86 वर्ष की उम्र में निधन हो गया है। लंबे वक्त से कैंसर से पीड़ित शारदा ने बुधवार को आखिरी सांस ली। शारदा को 1966 में रिलीज हुई राजेंद्र कुमार और वैजयंतीमाला की फिल्म 'सूरज' के गीत 'तितली उड़ी..' के लिए याद किया जाता है।
एक फंक्शन में राज कपूर ने सुनी थी आवाज​
शारदा को इंडस्ट्री में लाने का श्रेय राज कपूर को जाता है। राज कपूर ने उन्हें ईरान की राजधानी तेहरान के एक फंक्शन में गाते हुए सुना और फिर वॉइस टेस्ट के लिए ऑफर किया था। हालांकि, शारदा को पहला ब्रेक 1966 में रिलीज हुई फिल्म ‘सूरज’ से मिला। इसमें उनका गाया गाना ‘तितली उड़ी’ बेहद मशहूर हुआ।
शर्मिला से लेकर रेखा तक की आवाज बनीं
शारदा ने प्रसिद्ध शंकर-जयकिशन की जोड़ी के साथ कई हिट गाने दिए। उन्हाेंने मोहम्मद रफी, किशोर कुमार और आशा भोसले जैसे कई मशहूर सिंगर्स के साथ भी काम किया था। अपने करियर में शारदा शर्मिला टैगोर, वैजयंतीमाला, सायरा बानो, हेमा मालिनी और रेखा जैसी एक्ट्रेसेस की आवाज रहीं।
शारदा से जुड़ी कुछ खास बातें
- 1971 में शारदा ने 'सिजलर्स' नाम से अपना पॉप एल्बम जारी किया। ऐसा करने वालीं वे पहली भारतीय महिला गायिका थीं।
- शारदा ने हिंदी के अलावा तेलुगु, मराठी, अंग्रेजी और गुजराती भाषाओं में भी गाने गाए।
- शारदा ने 1980 में रिलीज हुई फिल्म 'गर्म खून' के लिए एक गाना 'एक चेहरा जो दिल के करीब' लिखा था। इस गाने को लता मंगेशकर ने अपनी आवाज दी थी। इसे सुलक्षणा पंडित पर फिल्माया गया था और इसे शंकर ने कंपोज किया था।
- 2007 में उनका गजल एल्बम 'अंदाज-ए-बयान और' रिलीज हुआ। इस एल्बम में उन्होंने मिर्जा गालिब की लोकप्रिय गजलों के आधार पर अपने गीत बनाए थे।
लगातार 4 साल मिला फिल्मफेयर नॉमिनेशन
शारदा को 1969 से लेकर 1972 तक लगातार 4 साल फिल्मफेयर अवॉर्ड्स में नॉमिनेशन मिला। यह वो वक्त था जब इंडस्ट्री में मंगेशकर सिस्टर्स राज कर रही थीं। इन नॉमिनेशंस में से उन्हें 1970 में फिल्म ‘जहां प्यार मिले के गाने 'बात जरा है आपस की' के लिए बेस्ट प्लेबैक फीमेल सिंगर का फिल्मफेयर अवाॅर्ड भी मिला। 1986 में रिलीज हुई फिल्म ‘कांच की दीवार’ में आखिरी बार उनकी आवाज सुनाई दी थी।